b'\n_START_ARTICLE_\nChristine Abelsted\n_START_SECTION_\nFamilie\n_START_PARAGRAPH_\nChristine Abelsted var datter av gj\xc3\xb8rtler Johannes Christophersen og Ottilia Olsdatter. Faren hadde blitt hentet fra Christianstad til en stilling som grav\xc3\xb8r ved Kongsberg v\xc3\xa5penfabrikk, f\xc3\xb8r han kom til Christiania for \xc3\xa5 utf\xc3\xb8re metallarbeider p\xc3\xa5 det kongelige slott. _NEWLINE_Christine Wilhelmine Christophersen giftet seg den 14. februar 1859 med skuespiller Christian August Rudolph Abelsted (1833\xe2\x80\x931889).\n_START_SECTION_\nLiv og virke\n_START_PARAGRAPH_\nAbelsted begynte som korist ved Christiania Theater. Hun var siden skuespiller hos Theodor Cortes i sesongen1855\xe2\x80\x931856, og hos Fr. S\xc3\xb8rensen & Sch\xc3\xa4ffer i sesongen 1856\xe2\x80\x931857. I 1858 debuterte hun ved Kristiania norske Theater som Margrethe i vaudevillen Abekatten. Der spilte hun ogs\xc3\xa5 blant annet i Damernes Ridder og \xc3\x86gtem\xc3\xa6nd i Knibe, og ved disse anledningene fikk is\xc3\xa6r hun, men ogs\xc3\xa5 ensemblet og sceneinstrukt\xc3\xb8ren, totalslakt i Morgenbladet. Teatrets sceneinstrukt\xc3\xb8r var p\xc3\xa5 denne tiden Henrik Ibsen. Hun var ansatt ved Kristiania norske Theater til teatret gikk konkurs i 1862; da reiste hun til Bergen._NEWLINE_I Bergen var hun ved Det norske Theater i sesongen 1862\xe2\x80\x931863, f\xc3\xb8r hun vendte tilbake til f\xc3\xb8debyen Christiania, hvor hun var ved Christiania Theater fra 1863._NEWLINE_Etter at hennes ektefelle d\xc3\xb8de i 1889, drev hun Abelsteds Theforretning i Huitfeldts gate 12.'